DECRETO 37/2010, do 11 de marzo, polo que se aproba o cambio de titularidade dos treitos antigos da estrada provincial 9208 Noalla-Aios da Deputación Provincial de Pontevedra, a prol do concello de Sanxenxo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 24/03/2010

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei de estradas dispón no artigo 54 que as estradas provinciais ou os treitos determinados delas nos que a circulación adquira características urbanas, entregaránselles aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos organismos.
Ao amparo das mencionadas previsións legais, o Pleno da Corporación Provincial acordou con data 4 de marzo de 2009 o cambio de titularidade dos treitos solicitados polo Concello de Sanxenxo.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade.
A Consellería de Medio Ambiente, Territorio e Infraestruturas estima axeitado o cambio de titularidade tendo en conta que os devanditos treitos adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente,Territorio e Infraestruturas, logo de deliberación do Consello da Xunta de Galicia, na súa reunión do día once de marzo de dous mil dez,
DISPOÑO:
Artigo 1º
Apróbase o cambio de titularidade a favor do Concello de Sanxenxo do treitos que se enumeran a continuación da estrada provincial 9208 Noalla-Aios da Deputación Provincial de Pontevedra:
1-Tramo 1 (p.k. 2+200).
2-Tramo 2 (p.k. 2+400).
3-Tramo 3 (p.k. 2+800).
4-Tramo 4 (p.k. 2+856).
5-Tramo 5 (p.k. 2+966).
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Sanxenxo deberá incorporar ao seu Plan de estradas os treitos a que se refire este decreto.
Artigo 3º
A entrega dos treitos do vial formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndelle ao Concello de Sanxenxo, a partir da formalización da entrega, todas as actividades de xestión, mantemento, conservación e explotación do vial; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto terá efectos desde o día seguinte ao da súa publicación no Diario Oficial de Galicia.
Santiago de Compostela, once de marzo de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas